ne migawas dan dutun te inged ne impetiang dan ki Jesus haazà is krus he edrensangan kandin.
Midhendiyè dan te egngezanan te Tulan te Ulu.
(Ne te kineǥiyan he Hibriyuhanen egngezanan te Gulguta.)
Ne zutun inransang si Jesus te menge sundaru.
Ne zuen pa zezuwa he inransang dan daan diyà te krus.
Impasek dan is krus te sevaha ziyà te egkeǥivang,
ne is sevaha,
diyà te egkekewanan,
ne ziyà te teliwazà si Jesus.
Duen insurat ni Gubirnedur Pilatu he impezeket dan dutun te zivavew te krus.
Is menge lalag he insurat,
edhenduen te,
“Si Jesus he TigNeserit he Hadì te Menge Hudiyu.”
Mezakel he menge Hudiyu is nemekevasa zutun su uvey te inged he Hiruselim haazà is midrensangan ki Jesus.
Tetelu he kineǥiyan is kedsurata zutun:
Linatin,
kineǥiyan he Gerisyahanen,
wey kineǥiyan he Hibriyuhanen.
Ne zutun migkaǥi haazà is menge punuan he menge memumuhat diyà te ki Pilatu te,
“Deyzey ke wazè nu pezem isurat is ‘Hadì te Menge Hudiyu.’
Iyan nu isurat is,
‘Migkaǥi heini is etew he hadì sikandin te menge Hudiyu.’ ”
Ne midtavak si Pilatu te,
“Kenè en egkeilisan.
Iyan en is insurat ku.”
Ne haazà is menge sundaru,
hein ingkeransang dan en si Jesus diyà te krus,
migkuwa zan is ugelingen din ne mibahin dan te heepat he vahin su wey zan pudu mekekuwa is menge sundaru zutun.
Ne zuen kumbalè din he te kedhevela zutun wazè din pidtemuwan.
Ne tenged dutun migkaǥi is menge sundaru te,
“Kenè tew ebindasen,
kekenà,
edripahan tew wey tew metueni ke hentei kenitew is ebpekeǥaked.”
Umba neulaula zan heini su egketuman kes netagnà dengan he Lalag te Megbevayà he insurat he edhenduen te,
“Mibahinbahin dan is ugelingen ku
ne midripahan dan is bisti ku.”
Ne neulaula haazà dutun te menge sundaru.
Ne zutun te uvey te krus ni Jesus,
edhithitindeg is iney zin ne zutun daan sikan is suled he vahi te iney ni Jesus,
wey si Maria kes esawa ni Kelupas,
wey elin daan si Maria Megdelina.
Ne hein naahà ni Jesus is iney zin wey sikan is sumusundan he mahal ziyà te ǥehinawa ni Jesus,
migkeǥiyan din is iney zin te,
“Inà,
iyan en heeyan anak nu.”
Ne zutun migkeǥiyan din sikan is sumusundan din te,
“Iyan en heeyan iney nu.”
Ne puun dà dutun he andew ziyè en med-ubpà is iney ni Jesus te valey zutun te sumusundan ni Jesus.
Ne zutun netuenan ni Jesus he nepasad din en is langun he netagnà mehitenged kandin,
ne migkaǥi te,
“Egkemezahan a.”
Ne pinaaǥi zutun netuman is netagnà dengan diyà te insurat he Lalag te Megbevayà.
Ne zuen umuy zutun he nepenù te mepezes he inumen.
Migkuwa zan is ispungha ne intereb dan dutun,
ne midtiyuk dan haazà te zeisek he kayu he egngezanan te hisup,
ne indiwalwal ziyà te vèbè ni Jesus.
Ne hein nesupsup ni Jesus haazà,
migkaǥi te,
“Nepasad ku en is langun.”
Ne midungul ne zutun minatey.
Mahapun haazà ne iyan andew te kedteǥanaha te Pista te Kedlevayi.
Is menge punuan he menge Hudiyu,
midhendiyè dan te ki Pilatu ne midhangyù dan he ipepenlepui zin is menge paa zuen te impenransang te krus wey mebpematey su wey mehimu he ikeawà is menge lawa zan puun te krus te kenè pa Andew te Kedhimeley.
Su haazà he Andew te Kedhimeley,
utew mahal he andew ziyà te menge Hudiyu.
Ne midsuǥù din is menge sundaru.
Ne mibeyaan dan ne mibpenlepuan dan is menge paa zuen te sevaha he inransang duma ki Jesus,
ne human dan sikan is sevaha pa.
Ne hein iyan en si Jesus,
neehè dan he minatey en,
umba,
wazè dan en penlepui sikandin.
Iyan,
is sevaha zutun te menge sundaru,
mibpilak din te vangkew is tengkilizan ni Jesus ne zuen midtudà he ebpuun dutun he lengesa wey wahig.
Siak is midsurat kayi,
edtistiǥusan ku he tutuu heini su neehè ku en.
Netuenan ku he tutuu heini is insurat ku.
Umba insurat ku su wey kew zaan meketuu.
Umba neulaula haazà su egketuman sikan is tagnà diyà te insurat he Lalag te Megbevayà he edhenduen te,
“Wazà minsan sevaha te menge tulan din he egkelepù.”
Wey zuen daan insurat he tagnà he edhenduen te,
“Edtengtengan dan is etew he mibpilak dan.”